ليونان لقديمة

ليونان لقديمة (ب #تحويل ) هي واحد الوقيتة قديمة من التاريخ والحضارة ديال اليونان ستامرات من العصور المظلمة اليونانية. فالقرن التسعطاشر - التاسع قبل الميلاد حتى للتواخر ديال القرن ستة م. وبدات مباشرة بعد داكشي فترة لقرون لوسطانية لولى وتبعها العصر البيزنطي. بعد شي تلاتة د القرون باش طاح العصر البرونزي المعطل ف اليونان الموكيانية بدات الپوليسية (اللي كتعني الدولة المدينة) اليونانية الحضرية كتشكل فالقرن التامن قبل الميلاد، داكشي اللي نتجات عليه فترة اليونان القديمة. واستعمار حوض البحر البيض المتوسط. و بعد داكشي جات اليونان الكلاسيكية. و كان بدات مع الحروب الفارسية اليونانية و ستامرات من القرن خمسة لحد القرن ربعة قبل الميلاد. و بسباب الفتوحات اللي قام بها اسكندر العظيم فمقدونيا، زدهرات الحضارة الهلنسية من اسيا الوسطى حتى للبحر المتوسط. . الغربي. سلات هاد الفترة الهلنستية بالفتوحات والاحتلال ديال بلاد شرق المتوسط من عند الجمهورية الرومانية واللي اسست مقاطعة مقدونيا الرومانية فاليونان الرومانية ومن بعد مقاطعة اكايا خلال الامبراطورية الرومانية. كانت التقافة اليونانية الكلاسيكية، وخاصة الفلسفة. كان ليها تاتير كبير على روما القديمة. اللِّي هزات نسخة منها لااجزاء كتيرة من بحر المتوسط. و اوروپا. . ولهدا كتعتبر اليونان الكلاسيكية التقافة الحيوية اللي بنات الساس للتقافة الغربية الحديثة. وكتعتبر مهد الحضارة الغربية. الثقافة اليونانية الكلاسيكية عطات بزاف ديال الاهمية للمعرفة. ما كانش العلم و الدين. مفارقين، وكان القرب من الحقيقة كايعني القرب من الله. ف هاد السياق، فهمو اهمية لماط كاداة باش يوصلو لمعرفة اكتر موثوقية (ربانية). الثقافة اليونانية تمكنات فعدة قرون و مع عدد محدود من السكان، باش تكتاشف وتحقق تقدم كبير فبزاف ديال المجالات ديال العلوم ولماط والفلسفة والاداب والمعرفة بشكل عام. التسلسل الزمني. من المعروف بلي العصور القديمة الكلاسيكية في منطقة البحر المتوسط بدات فالقرن تمانية قبل الميلاد (اللي قريب من اقدم شعر ديال هوميروس. ) وسلات فالقرن ستة م. تعرف العصر القديم الكلاسيكي فاليونان بالعصور المظلمة اليونانية (جوايه 1200 - جوايه 800 ق. م)، واللي تميزات من الناحية الاثريّة بشي انواع ديال البلانات الشبه هندسية والهندسية على الطين. بعد العصور المظلمة جا العصر العتيق، بداية من القرن تمانية قبل الميلاد. هاد العصر العتيق عرف تطورات مبكرة في التقافة والمجتمع اليوناني، واللي شكل الاساس للفترة الكلاسيكية. بعد العصر العتيق، كيتعتقد بلي الفترة الكلاسيكية فاليونان ستامرات من الغزو الفارسي لليونان ف 480 حتى للوفاة ديال الاسكندر الاكبر ف 323. تميزات هاد الفترة باسلوب عتابروه المراقبين من بعد نمودجي اي «كلاسيكي»، كما هو موضح على سبيل المتال فالبارثينون. سياسيا، هيمنت اثينا والحلف الديلي على العصر الكلاسيكي فالقرن خمسة، ولكن جات فبلاصتهم #تحويل فلول ديال القرن الرابع قبل الميلاد، قبل ما تنتاقل السلطة لثيفا والرابطة البيوتية وف اللخر لرابطة كورنث بقيادة مقدونيا. هاد الفترة وقعات فيها الحروب الفارسية اليونانية والنهوض ديال مقدونيا. بعد العصر الكلاسيكي جات الفترة الهلنستية (323-146 قبل الميلاد)، واللي فيها توسعات التقافة والقوة اليونانية للشرق الادنى والوسطاني. هاد الفترة كتبدا مع وفاة الاسكندر و كتسالي مع الغزو الروماني. عادة ما كتعتبر فترة اليونان الرومانية بين الفوز الروماني على كورنث. فمعركة كورنت. ف 146 ق. م. واقامة بزنطة من عند قسطنطين كعاصمة للامبراطورية الرومانية فعام 330 م. وف اللخر، كتشير العصور القديمة المعطلة لفترة التنصير (Decline of Greco-Roman polytheism) من بعد القرن الرابع حتى لول ديال القرن السادس الميلادي، و شي مرات كانت كتمدد حتى ل تاريخ سدان اكاديمية اثينا من عند جستينيان اللول عام 529. التاريخ. كتعتبر الفترة التاريخية فاليونان القديمة فريدة من نوعها فتاريخ العالم كلو، حيت كانت الفترة اللولى اللي توتقات مباشرة فعلم التاريخ، فحين كانت بدايات التاريخ القديم اولا تاريخ فجر التاريخ معروفة غير بشي ادلة وصافي، بحال الحوليات والليستات ديال الملوك و البيغرافيا. . هيرودوت. معروف على نطاق واسع بلي "الاب ديال التاريخ"، حيت التاريخ ديالو معروف فمجال كلو. كتب بين 450 و 420 ق. م. الخدمة اللي دار هيرودوت كتشد جوايه قرن من الزمن، ناقش فيه الشخصيات تاريخية فالقرن 6 بحال دارا اللولى من بلاد فارس كومبيز التاني، وبسماتيك التالت. وكيلمح حتى لبعض الحكام من القرن التامن بحال #تحويل. هيرودوت خلى كتاب خرين بحال ثوسيديس، كسينوفون. ديموستيني. افلاطون. و ارسطو. كان بزاف ديال هاد المؤلفين اما اثينيين اولا مؤيدين لاثينا، و هادا هو سبب اللي خلى تاريخ وسياسة اثينا تكون معروفة كتر من المدون لوخرين. مع الاهتمام بالتاريخ السياسي والعسكري والدبلوماسي، ولكن تهمش التاريخ الاقتصادي والاجتماعي. التاريخ. فالعصر القديم. . فالقرن التامن قبل الميلاد، بدات اليونان كتخرج من العصور المظلمة اللي جات بعد سقوط الحضارة الموكيانية. وفقدات القراية والكتابة، وتنسات الكتابة الموكية، ولكن اليونانيين تبناو الحرف الفينيقي، وزادو عليه شي حوايج باش يصايبو الحرف اليوناني. ممكن تكون القطع المكتوبة بالفينيقية موجودة فاليونان من القرن تسعود قبل الميلاد، لكن اول دليل على الكتابة اليونانية جا من الكتابة على الحيوطا و على الطين اليوناني اللي جا من النص ديال القرن التامن. تقسمات اليونان لبزاف ديال المناطق اللي كل وحدة عندها حكم داتي، وهادشي فرضتو الجغرافيا اليونانية، حيت كاينة الجزر بزاف والوديان والجبال. حرب ليلانتين. (ميقات 710-650 قبل الميلاد) هي اقدم حرب مُوتقة من العصر اليوناني القديم. وقعات بين دولة المدينة الهامة ديال كاليكيدا و اريتريا. على السهل ديال اللينتين الخصب فاوبيا. تيبان بلي هاد جوج مدون عانو بزاف من التدهور بسباب الحرب الطويلة، واخا كاليكدا هي اللي نتاصرات. الطبقة التجارية بانت فالنص اللول ديال القرن سبعة قبل الميلاد، واللي ظهرات بسباب ظهور العملات فجوايه 680 قبل الميلاد. ظهرات حتى التوترات بسباب هاد الطبقة ف لمدون الدول. ف النظام الارستقراطي اللي حكمات لمدون الدول، كانت مهددة ب ثروة جديدة من التجار اللي كانو حتى هما بغاو السلطة السياسية. من عام 650 ق. م. كان على الارستقراطيين يحاربو ليمشيو يطيحو و يتبدلو ب الطغات الشعبوين. هاد الكلمة مشتقة من الطغيان اليوناني المهين اللي تيعني "الحاكم اللاشرعي"، وكان هادشي كيتطبق سوا على القادة الجيدين سوا على السيئين بحال بحال. تيبان باللي الزيادة ديال عدد السكان و النقصان ديال الاراضي دخلو البلاد فحرب اهلية داخلية بين الفقرا و لمرفحين ف بزاف ديال الدول لمدون. ف اسپارطا. حرب المسينية دات لغزو ميسينيا. واستعباد للميسينيين، بداية من النص اللخر من القرن التامن قبل الميلاد، تدارت خدمة ناضية ما كانش بحالها فليونان القديمة. هادشي خلى تكون ثورة اجتماعية. السكان اللي خضعو، واللي تعرفو من بعد بسمية هيلوتس. ولاو خدامة وعبيد ديال اسبارطة، فحين كل مواطن من اسپرطا ولى عسكري فالجيش السپرطي فدولة عسكرية بشكل دايم. حتى النخبة كانت مضطرة تيعيش وتتدرب كـ عساكريا. هاد الشرط ديال التجنيد اللي كان مشروك بين المواطنين اللي لاباس عليهم والفقراء حيدات العداوة و الصراع الاجتماعي بيناتهم. هاد الاصلاحات، اللي دارها ليكرجوس سپارطا. ممكن كملات ف 650 ق. م. م. عانت اتينا من ازمة ارض و زراعة فالتواخر ديال القرن سبعة قبل الميلاد، و اللي دخلتها مرة خرى ف صراع اهلي. دار اركون (رئيس القضاة) شي اصلاحات صارمة على القانون ف 621 ق. م. (منو جاية صفة "دراكوني" واللي كتعني قاسي جدا)، لكن هاد الاصلاحات ديالو فشلات باش توقف الصراع. ف النهاية، الاصلاحات المتواضعة ديال سولون (594 ق. م)، هي اللِّي حَسنَات الْحَالْ دْيَالْ بْزَّافْ د الفقرا، ولكن رسخات الارستقراطية فْ السُّلْطَة ب القوة، و عطات اتينا شوية ديال الاستقرار. غير وصل القرن ستة قبل الميلاد، بانو مدون كتار اللي مسيطرة على الشان اليوناني بحال: اثينا، اسپرطا، كورنث. ثيفا. و كل واحد منها كان مسيطر على المناطق الريفية اللي دايرة بيه و لمدون الصغيرة تحت السيطرة ديالو، و ولات اثينا و كورنث قوى بحرية و تجارية كبيرة حتى. الزيادة السريعة فالسكان فالقرن تمانية وتسعة قبل الميلاد دفع بزاف ديال اليونانيين للهجرة و تكوين المستعمرات ف العصور القديمة ف ماجنا ݣراسيا (جنوب الطاليان. و صيقليا) و اسيا الصغرى و ما بعد منها. الهجرة توقفات ف القرن السادس قبل الميلاد منين ولى العالم اليوناني كبر ب كتير من اليونان الحالية. لمدون اليونانية ما كانتش المستعمرات اليونانية تحت السيطرة ديال لمدون اللي اسستها، واخا عادة حتافظات ب الروابط و العلاقات الدينية و التجارية معها. الهجرة سببات حتى فسلسلة طويلة ديال الصراعات بين لمدون اليونانية ف صقلية. وخاصة سرقوسة، وقرطاجية و ستامرات هاد الصراعات من 600 ق. م. م ل 265 ق. م. م منين دخلات الجمهورية الرومانية ف تحالف مع #تحويل باش توقف الاعمال العدائية من عند الطاغية الجديد هيرو التاني من سرقوسة ومن القرطاجيين تاهوما، و بالتالي، بهاد الطريقة ولات روما القوة الجديدة المهيمنة ضد القوة الضعيفة اللي بقات من لمدون اليونانية الصقلية والتفوق القرطاجي فالمنطقة. و بعد عام واحد، اندلعت الحرب البونيقية اللولى. فهاد الوقيتة كانت تنمية اقتصادية كبيرة فاليونان، وحتى فالمستعمرات ديالها على برا واللي عرفات نمو فالتجارة والصناعة. كان حتى تحسن كبير فمستويات المعيشة ديال السكان. كاين شي دراسات كايقدرو بلي متوسط حجم العائلة اليونانية، فالتاريخ من 800 ق. م. م ل300 ق. م، زاد خمسة د المرات، و هادشي كيشير لزيادة كبيرة فمتوسط الدخل ديال السكان. فالنص التاني من القرن ستة قبل الميلاد، طاحت اثينا. تحت السيطرة ديال بيسستراتوس. و بعدها ولادو هيبياس الاثيني وهيبارخوس. واخا هكاك، ف 510 ق. م. وبتحريض من الارستقراطي الاثيني كليسثنيس، ساعد الملك الاسبرتي كليومينس اللول. الاثينيين باش اطيحو الطغات وبعد داكشي، تقلبات كل من سپارطا واثينا على بعضياتهم، وفديك الوقيتة، قام كليومينس اللول بتتبيت #تحويل كقائد اركون. حريص على منع اثينا باش ما توليش مونيكا لسپارطا، رد كليستنيس بواحد القتيراح على صحابو المواطنين باش اثينا تدير ثورة حيت فيها: بلي كل المواطنين من حقهم يشاركو في السلطة السياسية، بغض النظر على الوضع ديالهم: باش تولي اتينا ديمقراطية. بحماس كبير خدا الاثينيين هاد الافكار، بعد ما طيحو پيساݣوراس و نفذوا اصلاحات كليسثنيس، كانو قادرين بسهولة على دفع غزو تلاتي من قبل سپارطا باش ارجعو ايساݣوراس. ظهور الديمقراطية علاج بزاف ديال الامراض فاثينا وخلق عصر دهبي للاثينيين. اليونان الكلاسيكية فـ عام 499 قبل الميلاد، دارو الدول الايونية تمرد اللي كانت تحت الحكم ديال الفرس، حيت كانو كيتحكمو فيهم طغاة مدعومين من عند الفرس. وبمساعدة ديال الجيوش اللي صيفطاتها اثينا واريتريا، مشاو حتى لسارد وحرقو المدينة، ولكن من بعد رجعهم الهجوم المضاد ديال الفرس. بقى هاد التمرد حتى لعام 494، فاش تغلبو الثوار الايونيين. دارا مانساش بلي الاثينيين ساعدو الايونيين، وبقى حاقد على الاثينيين حيت عاونوهم فهاد التمرد، وفـعام 490 جمع اسطول حربي باش يسيطر على اثينا. وواخا الجيش الفارسي كان كبير، الاثينيين بالمعاونة ديال الحولافا ديالهم من بلاتايا قدرو يهزمو القوات الفارسية فمعركة ماراثون، الشي اللي خلى الاسطول الفارسي يرجع بحالو. من بعد عشر سنين، دار ولد دارا اللي سميتو خشايارشا حملة جديدة. بزاف ديال الدول لمدون اللي فالشمال والوسط ديال اليونان سلمات راسها للفرس بلا ما تقاوم، ولكن تحالف ديال 31 دولة مدينة، من بينها اتينا و اسپرطة، قررو يوقفو ضد الغزو الفارسي. فهاد الوقت بالضبط، كانت صقلية اليونانية كتهاجم من عند القوة ديال القرطاجيين. فـ عام 480 قبل الميلاد، وقعات اول معركة كبيرة فالغزو، اللي هي معركة ثيرموبيلاي، فين وقفو شوية ديال العسكر اليونانيين، ومن بينهم تلاتمية اسپرطي، ورجعو الفرس باش ما يوصلوش لممر مهم وسط اليونان شي يامات. فنفس الوقت، جيلو، الطاغية ديال سرقوسة، غلب القرطاجيين فمعركة حميرا. من بعد، الفرس تغلبو فمعركة سلاميس على يد البحرية الاثينية، وفـ 479 تغلبو حتى فمعركة بلاتيا. بقا التحالف ضد الفرس مستامر، فاللول كان بقيادة بوسانياس الاسپرطي، ومن بعد 477 ولات القيادة عند اثينا. وبدخول عام 460، طردو الفرس من بحر ايجة. فهاد الوقت، الحلف الديلي تحول شوية بشوية من تحالف دفاعي بين الدول اليونانية ل ما كيشبه امبراطورية ديال اثينا، حيت البحرية القوية ديال اثينا بدات كتفرض السلطة ديالها على باقي الحولافا. فـ 450 قبل الميلاد، اثينا وقفات الحروب ديالها ضد الفرس، خصوصا من بعد الهزيمة الكارتية اللي وقعات ليها ف مصر عام 454 و موت كيمون فـ قبرص عام 450. واخا اثينا حبسات النشاط ديالها ضد الفرس، ولكن الصراع مع اسپرطة بدا كيطلع. اسپرطة كانت ماعاجبهاش كيفاش اثينا كتقوى وبالفلوس ديال الحلف الديلي، وبدات كتعاون الدول اللي باغية تخرج من تحت النفود الاثيني. التوتر زاد بزاف فـ 462، فاش اثينا صيفطات جيش باش يعاون اسپرطة ضد ثورة ديال الهيلوتس، ولكن الاسپرطيين ما قبلوش المساعدة ديالهم. فـ 450، اثينا سيطرات على بيوتيا وربحات ضد اجانيطس وكورنث، ولكن ماقدروش يربحو بشكل نهائي، وفـ 447 فقدو بيوتيا مرة خرى، فالشتا ديال 445/446 وقعات هدنة سموها "سلام التلاتين عام" بين اثينا و اسپرطة. ولكن داك السلام ما طولش، وفـ 431 زاد التوتر، ومن بعد بسنة، فـ 430، بداو الحرب من جديد. المرحلة اللولى ديال الحرب كانت عبارة على غزوات سنوية من عند اسپرطة على اتيكا، ولكن بلا نتيجة كبيرة، واثينا كانت ناجحة فالشمال الغربي لليونان ضد الامبراطورية الكورنثية، ودافعات على الامبراطورية ديالها، واخا الطاعون والغزو الاسبارطي. نقطة التحول كانت فبيلوس وسفاكتيريا، فين ربحات اثينا، ورفضات طلب السلام من اسپرطة. ولكن ملي ماقدروش يرجعو السيطرة على بيوتيا فمعركة دليوم، ونجاحات براسيداس فالشمال، اسپرطة بدات كتقوى. من بعد ما مات كليون وبراسيداس، اللي كانو كيعارضو السلام بين اتينا واسبارطة، دارو اتفاق سلام فـ 421. ولكن حتى هو ما طولش. فـ 418، التحالف بين اثينا وارغوس تغلب من عند اسپرطة فمانتينيا. فـ 415، اثينا دارت حملة بحرية على صقلية، ولكن كانت كارتية، والجيش كامل علاين تقتل. من بعد الهزيمة، بداو الحولافا الايونيين ديال اثينا كيتمردو، وفنفس الوقت الفرس رجعو كيعاونو اسپرطة. فالبداية، اثينا كانت باقية قوية، وربحات معارك بحال كيزكوس عام 410 وارغينوز عام 406. ولكن فـ 405 اسپرطة غلباتهم فمعركة ايݣوس بتيمي، وحاصروا الميناء ديال اثينا. وبقات بلا قمح وبدا الجوع، اثينا طلبات السلام، ووافقت تسلم الاسطول ديالها وتدخل للرابطة البيلوبونيسية بالقيادة ديال اسبارطة. وهكا، دخلات اليونان للقرن الرابع قبل الميلاد تحت سيطرة اسپرطة، ولكن هاد السيطرة ما كانتش قوية. بسباب المشاكل الديموغرافية، اسپرطة كانت فحالة ضعف، وفـ 395، اثينا، ارغوس، طيبة، وكورنث تحداوها، وبدات حرب كورنثية (395–387 ق. م)، اللي كانت طويلة وما خرجات حتى شي جهة رابحة، وسالات بتهديد الفرس انهم غادي يدخلو فالحرب ويعاونو اسپرطة. اسپرطة بقات مهيمنة لمدة 16 عام، ولكن فـ 371، ملي حاولات تفرض سيطرتها على طيبة، تغلبات فمعركة ليوكترا. الجنرال ديال طيبة، ابامينونداس، مشا بالبيلوبونيز، وخلا بزاف ديال الدول تنفصل على اسپرطة. ومن بعد قدر يحرر ميسينيا. اسپرطة فقدات الاراضي ديالها وحلفاؤها، وولات دولة من الدرجة التانية. ولكن حتى ثيفا ما دامتش طويلا، حيث فمعركة مانتينيا عام 362، مات ابامينونداس وضعفات بزاف، وحتى واخا ربحو المعركة، ولكن فالحقيقة كلشي خاسر فيها، وما بقات حتى شي دولة قادرة تسيطر بوحدها. فهاد الوقت اللي كانت فيه اليونان ضعيفة، طلعات مقدونيا تحت قيادة فيليپ الثاني. فـ 20 عام، وحد المملكة ديالو، وتوسع شمال وغرب، وغزا تساليا وتراقيا. النجاح ديالو جا من اصلاحات ديال الجيش. تدخل بزاف فشؤون لمدون الجنوبية، حتى دار الغزو الكبير فـ 338 ق. م. التغلب ديال فيليپ التاني على الجيش ديال ثيفا واثينا المتحالفين فمعركة خيرونيا، وولات عندو السيطرة على علاين كامل اليونان، ما عدا اسپرطة. جمع الدول فـتحالف كورنث، وفرض عليهم ما يتحاربوش مع بعضهم. ومن تما بدا فالحرب ضد الامبراطورية الاخمينية، ولكن تقتل فبداية الحرب على يد بوسانياس. اللي كمل الحرب هو الاسكندر الاكبر، ولد فيليپ. غلب دارا التالت الفارسي، وسالات الامبراطورية الاخمينية، وضمها لمقدونيا، وولات عندو سلطة كبيرة وتلقب بـ "الاكبر". ملي مات فـ 323 ق. م، كانت القوة ديال اليونان فالقمة، ولكن الامور بدات كتبدل، من استقلال ديال لمدون وتقاليدهم، حتى ل ظهور تقافة جديدة سميتها الهلنستية. اليونان الهلنستية الفترة الهلنستية بدات فعام 323 قبل الميلاد، من بعد ما سالات الحروب ديال الاسكندر الاكبر، وبقات حتى لعام 146 قبل الميلاد، فاش الرومان ضمو اليونان. وواخا الحكم الروماني دخل، التقافة والمجتمع الهلنستي بقاو كما هما علاين، ما تبدلوش بزاف حتى بانت المسيحية. ولكن، الاستقلال السياسي ديال اليونان سالا مع دخول الرومان. فهاد الفترة، القيمة ديال "اليونان الاصلية" (اللي هي دابا اليونان الحالية) نقصات بزاف عند الدول اللي كتهضر باليونانية. لمدون اللي ولات مراكز مهمة فهاد التقافة الهلنستية كانو هما الاسكندرية وانطاكية، عواصم المملكة البطلمية والامبراطورية السلوقية. من بعد عام 281 قبل الميلاد، بزاف ديال المناطق كانو محل نزاع، وكانت الاسرة الاتالية (من مملكة پيرݣامون) كتسيطر على شحال من وحدة منهم. (ما معروضاش فهاد السياق: المملكة الهندية ليونانية لقديمة). الغزوات ديال الاسكندر جابت بزاف ديال التغييرات على الدول لمدون اليونانية. الافاق ديال اليونانيين ولات واسعة بزاف، وبداو الشباب الطموحين كيمشيو يهاجرو للامبراطوريات الجديدة اللي تاسسات فالشرق، خصوصا لمدون الجديدة اللي دارها الاسكندر اولا اللي تاسسات من بعدو، بحال الاسكندرية وانطاكية، وحتى مناطق بعيدة بحال افغانستان وپاكيستان دابا، فين بقات المملكة ليونانية لقديمة البخترية والمملكة الهندية ليونانية لقديمة حتى لتالي ديال القرن اللول قبل الميلاد. من بعد ما مات الاسكندر، تقسمات الامبراطورية ديالو ما بين الجنرالات ديالو، وطلعات من تما تلاتة د الممالك كبار: فهاد الوقت، بعض الدول لمدون اليونانية قدرو يرجعو شوية من الحرية ديالهم، ولكن واخا هكاك بقاو تحت النفود ديال مقدونيا. الدول لمدون فاليونان تكتلات فجوج تحالفات: وفهاد الفترة، التحالفات كانو غالبا فحروب ضد بعضهم، اولا كيتحالفو مع واحد من ملوك الطوائف (اللي هما الخلفاء ديال الاسكندر) اللي بقاو كيحاربو على السلطة. المملكة الانتيغونية دخلات فحرب ضد الجمهورية الرومانية فاللخر ديال القرن التالت قبل الميلاد. الحرب المقدونية اللولى ما كانتش حاسمة، ولكن الرومان، كيفما العادة، ما حبسوش، وكملو الحرب ضد مقدونيا حتى خداوها كاملة (فـ 149 ق. م). فالشرق، الامبراطورية السلوقية كانت كتهبط بشوية بشوية، حتى سالات رسميا فـ 64 ق. م، اما المملكة البطلمية فبقات حتى 30 ق. م، فاش الرومان غزاوها حتى هي. الاتحاد الايتوليي بدا كيتخوف من التدخل ديال الرومان فاليونان، وتحالف مع السلوقيين فالحرب الرومانية-السلوقية، ولكن منين الرومان ربحو، سالا الاتحاد الايتوليي وولات اليونان تحت سيطرة الجمهورية الرومانية. الاتحاد الاخايي، اللي كان اقوى من مقدونيا والاتحاد الايتوليي، حتى هو تغلبو عليه الرومان فـ 146 ق. م، وبهاد الشكل سالا الاستقلال ديال اليونان كامل. اليونان فالعهد الروماني شبه الجزيرة اليونانية ولات تحت الحكم الروماني من بعد معركة كورنث فعام 146 قبل الميلاد. مقدونيا ولات مقاطعة رومانية، وجنوب اليونان داروه تحت اشراف مسؤول روماني سميتو "بريفيكتوس ديال مقدونيا". ومع هاد الشي، بعض الدول لمدون اليونانية قدرات تحتافظ بشوية ديال الاستقلال وما كانوش كيعطيو الضرائب. فعام 133 قبل الميلاد، زادو حتى جزر بحر ايجه لهاد الاراضي. ولكن فعام 88 قبل الميلاد، اتينا ومدن خرة دارو تمرد ضد الرومان، ولكن الجنرال الروماني سولا طحنهم ودمر شبه الجزيرة. ومن بعد، الحروب الاهلية اللي وقعات فروما زادت خربات المنطقة كتر. حتى جا غشت، ونظم الوضع فعام 27 قبل الميلاد، ودار شبه الجزيرة فمقاطعة سميتها "اخايا". اليونان ولات من بعد مقاطعة مهمة فالشرق لداخل ديال الامبراطورية الرومانية، وحيت التقافة الرومانية كانت من قبل متاترة بزاف بالتقافة اليونانية، حتى بلي ولات فعليا تقافة "رومانية-يونانية". داكشي اللي خلى اللغة اليونانية تولي هي اللغة اللي كيتفاهمو بها الناس فالشرق وحتى فالطاليان، وبزاف ديال المفكرين اليونانيين، بحال ݣالينوس، كانو خدامين فروما وكيكتبو الكتوبا ديالهم تما. الجغرافيا. المناطق اراضي اليونان جبلية بزاف، وداك الشي خلا اليونان القديمة تكون مقسمة لعدد كبير ديال المناطق الصغيرة، وكل وحدة فيها كانت عندها لهجتها، تقافتها، وهوية خاصة بها. هاد التقسيم الجغرافي خلا الاقليمية والنزاعات بين المناطق يكونو حاجة عادية ومشهورة فاليونان القديمة. لمدون كانو كيتبناو غالبا فالوديان اللي بين الجبال، ولا فالسهول الساحلية، وكيكونو كيسيطرو على المناطق اللي دايرة بيهم. فالجنوب كاين البيلوبونيز، اللي هو بحد داتو مقسم لمناطق بحال: · لاكونيا (الجنوب الشرقي) · ميسينيا (الجنوب الغربي) · ايليس (الغرب) · اخايا (الشمال) · كورينثيا (الشمال الشرقي) · ارغوليذا (الشرق) · اركاديا (الوسط) هاد السميات بقاو كيتستعملو حتى لدابا فاليونان لعصرية، ولكن الحدود تبدلات شوية. البر الرئيسي ديال اليونان كاين فالشمال، وكيتعرف دابا باسم وسط اليونان، وكيضم: · ايتوليا واكارنانيا فالغرب · لوكريس، دوريس، وفوكيس فالوسط · بينما فالشرق كاينين بيوتيا، اتيكا، وميغاريس فالشمال الشرقي كاينة ثيساليا، وفالشمال الغربي كاينة ابيروس. ابيروس كتمتد من خليج امفيلوكيا فالجنوب حتى للجبال ديال سيرونيان وواد ايويز فالجهة الشمالية، وكانت كتكون من: · كيانونيا (الشمال) · مولوسيا (الوسط) · ثيسبروتيا (الجنوب) فاقصى الشمال الشرقي، كاينة مقدونيا، واللي كانت فالاصل كتكون من مقدونيا السفلى ومجموعة ديال المناطق التابعة ليها، بحال: · ايلميا · بييريا · اوريستيس منين بدا الاسكندر اللول المقدوني، ملوك الاسرة الارغية اللي كانو ف مقدونيا بداو كيتوسعو جيهة مقدونيا العليا، و هي مناطق كانت فيها قبائل مقدونية مستقلة، بحال: · لينكستيس · اليموتاي · و زادو توسعو حتى الغرب، مورا واد فاردار، ل مدون و مناطق بحال: o ايروديا o بوتييا o مجدونيا o الموبيا و هاد المناطق كانو ساكنين فيها قبائل تراقية. ف الشمال ديال مقدونيا، كانو شعوب ماشي يونانيين، بحال: · البايونيين ف الشمال · التراقيين ف الشرق الشمالي · الايليريين ف الشمال الغربي، اللي كانو غالبا ف صراع مع المقدونيين المستوطنين اليونانيين الجنوبيين سكنو فـخالكيذيكي من بكري بزاف، و ولات كتعتابر جزء من العالم اليوناني. و حتى فالاناضول (اللي هي دابا ف تركيا)، ف تواخر الالفية التانية قبل الميلاد، تاسسات مستوطنات يونانية كبيرة على الشواطئ الشرقية ديال بحر ايجي. المستعمرات فالعصر القديم، عدد السكان ديال اليونان بدا كيزيد بزاف، كتر من داكشي اللي الارض القابلة للزراعة قادرة تهز، واللي كانت محدودة. (حسب واحد التقدير، عدد السكان ديال اليونان القديمة تزاد بكتر من 10% ما بين 800 و400 قبل الميلاد، من 800 الف حتى لما بين 10 و13 مليون نسمة). ومن علاين 750 قبل الميلاد، بداو اليونانيين كيتوسعو ودارو استعمار ستامر جوايه 250 عام، اسسو فيه مستعمرات فكل الاتجاهات. · فـالشرق، بداو اولا بسواحل بحر ايجه فـاسيا الصغرى، ومن بعد مشاو لقبرص، وسواحل تراقيا، وبحر مرمرة، وحتى الساحل الجنوبي ديال البحر الاسود. · ومن بعد، الاستعمار اليوناني وصل حتى لاوكرانيا وروسيا دابا (بحال منطقة تاجانروغ). · فالغرب، دارو مستعمرات فسواحل اليريا، صقلية، وجنوب الطاليان، ومن تما توسعو حتى جنوب فرانسا، كورسيكا، وشمال شرق سپانيا. · حتى فمصر وليبيا دارو مستعمرات يونانية. بعض لمدون الكبيرة دابا كانت فالاصل مستعمرات يونانية، بحال: · سيراكوزا (Συρακούσαι)، اللي هي دابا سرقوسة · نابولي (Νεάπολις) · مارسيليا (Μασσαλία) · اسطنبول، اللي كانت سميتها القديمة بيزنطة (Βυζάντιον) هاد المستعمرات لعبو دور كبير فنشر التقافة والنفود ديال اليونانيين فبزاف ديال البلايص فاوروپا، وزادو ساهمو فتقوية الاقتصاد ديال اليونان من خلال خلق شبكات تجارية بعيدة المدى ما بين المدون اليونانية باش اعاونو الاقتصاد فاليونان القديمة السياسة والمجتمع. الهيكل السياسي اليونان القديمة كانت مكّنة من مئات ديال لمدون-الدول (اللي كيسميوهم "بوليس")، وكل وحدة كانت مستقلة نسبيا على اللوخرى. هاد النمودج كان مختالف بزاف على اغلب المجتمعات لخرة اللي كانت فداك الوقت، حيت كانت كتكون عادة على قبائل اولا ممالك كبيرة كتسيطر على اراضي شاسعة. وحدة من الاسباب اللي خلات هاد التجزئة تكون، هي الجغرافيا ديال اليونان: بلاد كلها جبال وتلال وانهار، وصعيب يتوحدو فدولة وحدة. من جيهة خرى، اليونانيين القدام كانو كيشوفو راسهم شعب واحد: عندهم نفس الدين، نفس التقافة، ونفس اللغة. وزيد على هاد الشي، كانو واعيين بجدور ديالهم القبلية، وشي وحدين بحال هيرودوت كان قادر يصنف الپوليس على حساب الاصل القبلي ديالها. ولكن، واخا هادشي، القبيلة قليل فين كانت كتلعب دور مهم فالسياسة. الناس ديال الپوليس كانو كيعتابرو الاستقلال ديال مدينتهم حاجة مقدسة، وقليل فاش كانو تيفكرو يتوحدو. حتى ملي جا الغزو الفارسي التاني، تحالفو شي مدن باش يدافعو على اليونان، ولكن الغالبية بقات محايدة، وملي تهزمو الفرس، ولات الپوليس (لمدون الدول) للحروب بيناتها. ادن، كاينين جوج خصائص رئيسية فالنظام السياسي ديال اليونان القديمة: 1. التجزئة الكبيرة (ماشي بسباب القيلية) 2. التركيز على لمدون الصغيرة كمراكز سياسية واقتصادية مستقلة وحتى المستعمرات اللي داروها فالبحر البيض المتوسط كانت تابعين اسميا لشي "بوليس ام"، ولكن كانو مستقلين تماما فالحكم ديالهم. بطبيعة الحال، "الپوليس" الصغار كانو فخطر ديال التبعية للبوليس الكبار، ولكن قليل فاش كانت شي مدينة كتهاجم شي وحدة خرى وتسيطر عليها نيشان. اغلب الوقت، "الپوليس" كانو كيدخلو فـاتحادات، ولكن العضوية ديالهم كانت كتبدل دغيا وكل مرة، وكول مرة كتبدل حسب المصالح ولا التهديدات. فالفترة الكلاسيكية، الاتحادات ولات قليلة ولكن كبيرة فالحجم ديالها، وكانت كتهيمن عليهم مدن كبار بحال اثينا، اسپرطة، و ثيفا. وشي مرات "الپوليس" كانت مضطرة تنضم تحت الضغط ديال الحرب فمعاهدة سلام. حتى ملي جا فيليپ التاني المقدوني وهاجم قلب اليونان، ما حاولش يدير مملكة وحدة ولا يدير مقاطعة جديدة من جميع "الپوليس"، ولكن فرض على "الپوليس" انهم ينضمو لتحالف كورنثي واللي كان تحت السيطرة ديالو. الحكومة والقانون فالبدية، بزاف ديال المدون اليونانية كانت عبارة على ممالك صغيرة. فبعض الحالات، كان كيبقى واحد المسؤول فالمدينة عندو شي مهام رمزية اللي تيخليها لو الملك، هاد المسؤول كيسميوه "بازيليوس" متلا (بحال فاثينا اللي كان فيها "بازيليوس اركون"). ولكن، مع مرور الوقت، وبالخصوص فالعصر القديم، ولات اغلب لمدون كيحكمها الارستقراطيين (يعني النخبة الغنية)، فواحد النظام اللي كيتسمى الاوليغارشية (حكم الاقلية). ما معروفش بالضبط كيفاش حتى وقع هاد التحول من الملوك للنخبة، ولكن مثلا فاثينا، فجوايه 1050 قبل الميلاد، الملكية ولات مقتصرة على منصب قضائي وراتي فقط. ومن بعد، فـ 753 ق. م، ولا هاد المنصب كيتنتخب كل 10 سنين، حتى وصلنا لـ 683 ق. م وولا الانتخاب سنوي. وكل مرحلة، كانت السلطة كتبتعد على الفرد وكتقرب من النخبة الارستقراطية. هاد التركيز ديال السلطة والتروة فيد مجموعة صغيرة من العائلات، سبب بزاف ديال الاضطرابات الاجتماعية فلمدون، وهاد الشي خلا فبعض الاماكن يطلع طاغية (ماش بالمعنى الحديث ديال الديكتاتور)، ولكن شخص كيحكم وحدو وباسلوب شعبوي، كيعطي وعود للناس باش يبقى فالحكم. فمجتمع مقسوم لطبقات، حكم "راجل قوي" كان كيبان هو الحل الوحيد فبزاف د المرات. فاثينا، جاو الطغاة فالنصف الثاني من القرن السادس قبل الميلاد. وملي سالا حكمهم، الاثينيين دارو اول ديمقراطية فالعالم، كحل جدري باش الارستقراطية ما ترجعش تحكم. كان عندهم واحد المجلس كيتسّى الاكيلازيا، وكان موجود من وقت الاصلاحات ديال دراكو فـ 621 ق. م، والمواطنين كانو كيتجمعو فيه باش يناقشو امور السياسة. بعد اصلاحات سولون، حتى افقر المواطنين تسمح ليهم بالحضور، ولكن ما كانوش قادين يهضرو ولا يترشحو للمناصب. ولكن منين تاسسات الديمقراطية رسميا، ولا كل المواطنين عندهم نفس الحقوق فالجمعية. ومع دلك، الناس اللي ماشي مواطنين، بحال الميتيك (يعني الاجانب اللي ساكنين فاثينا) ولا العبيد، ما كانش عندهم حتى شي حق سياسي. من بعد ما دارت اثينا الديمقراطية، بزاف ديال لمدون لخرة تبعاتها، ولكن بقات بزاف د لمدون متمسكة بالانظمة التقليدية القديمة. اما اسپرطة، فكانت حالة خاصة: ما كانش فيها ملك واحد، ولكن جوج ملوك كيحكمو مع بعض، وهما من جوج عائلات مختالفين (الاغاديين والارتبانديين). هاد الملوك كانو من نسل ديال جوج توام (اوريسثينيس وبروكليس)، ولاد ارسطوديموس. ولكن حتى هاد الملوك، ماشي تيديرو اللي بغاو، انما كان كيراقبهم مجلس الشيوخ (جيروسيا) وقضاة خاصين سميتهم الافور، اللي كانت مهمتهم يراقبو خدايم الملوك. البنية الاجتماعية غير الرجال الاحرار، اللي تزادو فالمدينة، وكانت عندهم الارض، هما اللي كانو كيتعتابرو مواطنين وكيستحقو الحماية الكاملة ديال القانون فـالدولة المدينة (الپوليس). فـاغلب الدول لمدون، على عكس ما كان عليه الحال فروما، ما كانش الجاه اولا النسب كيخلي الواحد يستافد من شي حقوق خاصة. بعض المرات، كانت شي عائلات كتحكم فـالمناصب الدينية العامة، ولكن هادشي ما كانش كيعني عندهم سلطة سياسية زائدة. فاثينا، السكان كانو مقسمين ل ربعة ديال الطبقات الاجتماعية على حساب الثروة. و كل واحد يقدر يبدل الطبقة ديالو يلى زاد فلمال ديالو. اما فاسپرطة، فكولشي الرجال المواطنين كانو كيتسماو هومويايي، يعني "الاقران" اولا "المتساوين". ولكن، الملوك ديال اسپرطة، اللي كانو كيخدمو كـقادة عسكريين ودينيين فنفس الوقت، كانو كيجيو من جوج عائلات محددة ومعروفة. العبودية العبيد ماكانوش عندهم لا قوة لا مكانة اجتماعية. كان ممكن يكون عندهم عائلة وشي ملكية خاصة، ولكن غير يلى رضا عليهم مولاهوم، وماعندهم حتى حق سياسي. فحدود عام 600 قبل الميلاد، ولات العبودية منتشرة بزاف فاليونان، وبدخول القرن الخامس قبل الميلاد، ولاو العبيد كيشكلو تلت السكان فشي دول مدن. فاثينا الكلاسيكية، كانو العبيد كيتراوحو بين 40% حتى لـ 80% من عدد السكان! العبيد اللي ماشي ف اسپرطة، قليل فاش كانو كيديرو ثورات، حيث كانو جايين من بزاف ديال الجنسيات، ومشتتين بزاف باش داكشي علاش ما قدروش ينظمو راسهم. ولكن، ماكانوش اليونانيين كيشوفو فالعبودية شي حاجة مرتابطة بالعرق، بحال ما وقع من بعد فالتقافة الغربية. اغلب العائلات كانت كتملك عبيد، يخدمو فالدار ولا يديرو الخدايم، وحتى العائلات اللي ماعندهومش بزاف، ممكن تملك عبد ولا جوج. القانون ماكانش كيسمح للملاك انهم يضربو اولا يقتلو العبيد ديالهم. وبزاف ديال المرات، كانو الموالي كيوعدو العبيد بالتحرير فالمستقبل، باش يخليوهم يخدمو مزيان. وعلى عكس روما، العبد المحرر ماكانش كيرجع مواطن، ولكن كيدخل فطبقة الميتيك، اللي هما ناس جايين من بلايص خرى وعايشين فالمدينة بطريقة قانونية. بعض دول لمدون كانو كيمتلكو العبيد قانونيا، وكانو كيعطيوهم خدامي خاصة. مثلا، فاثينا، العبيد العموميين كانو خدامين فالتقلاب على الفلوس المزورة، وعبيد المعابد خدامين فـخدمة لارباب، وكانو عبيد سكوثيين كيخدمو بحال الپوليس، كينظمو الناس فـالاجتماعات السياسية. اما فـاسپرطة، كانو عبيد خاصين سميتهم الهيلوتس، وكانو ميسينيين اللي الدولة ديال اسپرطة ستعبداتهم ف الحروب. كانت العائلات كتكلف بهم، وخاصهم يبقاو فيها. كانو كيجمعو الماكلة ويديرو الاشغال، باش العيالات يتكلفو غير يربيو ولاد قويين، والرجال يتفرغو للتدريب العسكري. كانو كيعيشو معاملة قاسية، وكان من الطقوس ف اسپرطة بلي كل رجل خاصو يقتل هيلوت باش يتبت الرجولة ديالو. وبزاف من المرات، الهيلوتس كانو كيثورو على اسيادهم. التعليم فمعظم تاريخ اليونان، التعليم كان خاص، ماشي عمومي، الا ف مدينة اسپرطة. فالفترة الهلنستية، بعض لمدون-الدول دارو مدارس عمومية. ولكن غير العائلات اللي عندهم الفلوس اللي قدرو يخلصو المعلمين. الدراري كانو كيتعلمو يقراو ويكتبو ويحفظو الادب. وكانو كيتعلمو حتى الغنا والعزف على الالات الموسيقية، وكيتدربو رياضيا باش يكونو واجدين للخدمة العسكرية. التعليم ماشي غير باش يخدمو، ولكن باش يكونو مواطنين ناشطين وفاعلين فالمجتمع. حتى البنات كانو كيتعلمو شوية د القراية والكتابة والحساب البسيط باش يقدرو يسيرو الدار، ولكن منين كيتجاوزو الطفولة، قليل فاش كيكملو التعليم ديالهم. الدراري كانو كيمشيو للمدرسة من العمر ديال سبع سنين، اولا كيمشيو للقشالي ديال العسكر يلى كانو عايشين ف اسپرطة. التعليم كان فيه تلاتة ديال الانواع: اللغة والحساب، الموسيقى و الرقص، و الرياضة. الدراري اللي جاو من عائلات لا باس عليهم و كانو كيقراو ف مدارس خاصة، كانو كيترافقو مع عبد خاص سميتو (پيداݣوݣوس" (باللاتينية: paidagogos)، اللي كان مسؤول يديهم و يجيبهم و يبقى معاهم ف النهار. الدروس كانت كتدار ف ديور المعلمين، و كانو كيتعلمو فيها القراية، الكتابة، اللماط، الغنا، و العزف على الالات بحال الليرا و الناي. منين كيولي الولد عندو 12 عام، التعليم ديالو كيبدا يدخل فيه الرياضة بحال المصارعة، الجري، الرمي، و رمي الرمح. ف اثينا، بعض الشبان الكبار كانو كيدخلو للاكاديمية باش يقراو تخصصات معمقة بحال التقافة، العلوم، الموسيقى، و الفنون. الدراسة كتسالي ف سن 18، و من بعد كيدوزو فترة ديال التدريب العسكري اللي كتدوم عام ولا عامين. غير شي حاجة قليلة ديال الدراري اللي كيكملو التعليم بعد الطفولة، خصوصا ف اسپرطة اللي كانو كيركزو بزاف على التكوين الجسدي. وكان جزء مهم من التعليم عند الشبان الاغنياء هو التوجيه من عند شيخ كبير، واللي فبعض البلايص وفبعض الاوقات كان ممكن يكون فيه حتى علاقة حب. الشاب كان كيتعلم من خلال متابعة المعلم ديالو كيفاش كيهضر فالساحة العامة (الاݣورا)، وكيساعدو فالمهام ديالو العمومية، وكيتدرب معاه فصالات الرياضة، وكيمشي معاه حتى لحفلات الشراب. الطلبة الاغنياء بزاف كانو كيكملو التعليم ديالهم مع اساتدة مشهورين. من اشهر المدارس اللي كانت فاثينا كاينة "الليسيوم" (المدرسة المشائية اللي اسسها ارسطو)، و"الاكاديمية" ديال افلاطون. هاد النظام التعليمي ديال الاغنياء فاليونان كان معروف حتى بسمية "بايديا". الاقتصاد فالوقيتة اللي كان فيها الاقتصاد ديالها مزدهر، يعني فالقَرن الخامس والرابع قبل الميلاد، كانت اليونان القديمة من بين اقوى الاقتصادات فالعالم. حسب بعض المؤرخين اللي كيهضرو على الاقتصاد، الاقتصاد ديال اليونان كان من بين اكتر الاقتصادات المتقدمة فالعصور اللي ماكانتش فيها الصناعة. هاد الشي باين فالاجر اليومي المتوسط ديال العامل اليوناني، اللي كان كيساوي علاين 12 كيلو ديال القمح. هاد الرقم كان كتر تلاتة د المرات من الاجر اليومي المتوسط ديال العامل المصري فالفترة الرومانية، اللي ماكانش كيفوت 3. 75 كيلو ديال القمح. الحرب فالعصور القديمة، الطبيعة المجزاة ديال اليونان، يعني كل مدينة كانت دولة بوحدها، وكانو كيتنافسو بزاف، هاد الشي خلا الحروب تكون كتيرة، ولكن فنفس الوقت خلا كل حرب تكون محدودة فالمدة والحجم ديالها. حيت لمدون ماكانوش قادرين يصاوبو جيوش مهنية ودايمة، كانو كيعتمدو غيرعلى المواطنين باش يحاربو. هادشي خلا مدة الحملات تكون قصيرة، حيت الناس، خصوصا الفلاّحة، خاصهم يرجعو يخدمو اراضيهم، فبزاف د المرات كانت الحروب كتدار غير فالصيف. ملي كتوقع معركة، كتكون غالبا مرة وحدة و كل واحد تيسربي باش احسمها لصالحو. الخسائر ماكانتش كتكون كبيرة بزاف، وقليل ما كتفوت 5% من الجيش اللي خسر، ولكن بزاف د المرات كيكونو اللي ماتو من بين ابرز الناس، بحال الجنرالات والناس اللي كيقودو المعركة من القدّام. من بعد، الحرب بدات كتتبدل بزاف بسباب الحروب اللي كانت ما بين اليونانيين والفرس. الجيوش الضخمة ديال الامبراطورية الفارسية كانت كبيرة بزاف على اي مدينة يونانية باش تواجهها بوحدها، وبالتالي بداو لمدون كيتحالفو مع بعضياتهم، وكيجمعو الموارد، وكيقسمو المهام. قبل كانت كاينة تحالفات، ولكن ماشي بهاد الحجم. من بعد ما برزات اثينا و اسپرطة كاقوى لمدون، بداو كيتصادمو، وهاد الشي اللي دخلهم فحرب كبيرة سميتها الحرب البيلوبونيسية. هاد الحرب جابت معاها تغييرات كبيرة فطريقة الحرب، وفالاستراتيجية والتكتيك. هاد الحرب كانت بين تحالف ديال مدن تحت قيادة اثينا، وتحالف اخر تحت قيادة اسپرطة. عدد الناس اللي كيمشيو للحرب زاد، والموارد المالية حتى هي كبرات، وهادشي خلا الحرب تولي متنوعة. المعارك المباشرة ما بقاش كتفصل بزربة، وبدات لمدون كتعتمد كتر على حصار لمدون، والحروب البحرية، والاستنزاف. هاد التغييرات زادت بزاف من عدد القتلى، وخلقو اضطراب كبير فالمجتمع اليوناني. اثينا كانت كتملك واحد من اكبر الاساطيل البحرية فديك الوقيتة، كان عندها كتر من 200 سفينة تلاتية المجاديف، وكل وحدة خدامة بـ170 مجداف، كيجلسو فـ3 صفوف على كل جنب من الباطو. السبب اللي خلا اثينا تقدر تمول هاد الاسطول الكبير هو بلي كانت كتملك مناجم الفضة، واللي كانو خدامين فيها العبيد. التقافة. الفلسفة الفلسفة فاليونان القديمة كانت كتركز بزاف على دور المنطق والبحث والتساؤل. وبزاف ديال الطرق، الفلسفة اليونانية كان عندها تاتير كبير على الفلسفة لعصرية وحتى على العلوم لعصرية. كاين واحد الخط مستقيم ديال التاتير كيمشي من الفلاسفة اليونانيين والهلنستيين، للفلاسفة والعولاما المسلمين فلقرون لوسطانية، ومن تمّ للنوضة الاوروپية وعصر الانوار، حتى وصلنا للعلوم لعصرية العلمانية. ولكن، لا المنطق ولا البحث بداو مع الاغريق. الفرق اللي كاين بين الطريقة اللي كانو الاغريق كيقلبو بها على المعرفة وبين الاسئلة اللي كانت كتطرحها حضارات قديمة بحال المصريين والبابليين، هاد الفرق كان دايما موضوع نقاش ودراسة عند الناس اللي كيقارنو الحضارات. من بين اشهر الفلاسفة ديال اليونان القديمة، كاين سقراط وافلاطون، وغيرهم. هاد الناس ساهمو بزاف فالفهم ديال المجتمع اليوناني القديم، خصوصا من خلال الكتابات ديالهم، بحال كتاب الجمهورية اللي كتبو افلاطون. الادب والمسرح اول نوع ديال الادب فاليونان كان هو الشعر، وكان كيتقدّم ق قدام الناس فشكل عروض، ماشي باش الناس يقراوه بوحدهم. اول شاعر معروف عند اليونانيين هو هوميروس، مع انو كان غير واحد من الشعراء اللي جاو من تقليد قديم ديال الشعر الشفوي. شعر هوميروس، ولحسن الحظ ديالو بلي تكتب فواحد المرحلة اللي بداو فيها اليونانيين كيتعلمو الكتابة، اما راه كان ممكن يكون اصلا شفوي. اول شاعر معروف كتب شعره مباشرة وماشي شفوي هو ارخيلوخوس، وكان شاعر غنائي فالقرن السابع قبل الميلاد. من بعد بدا شعر الماساة كيتطور مع نهاية العصر القديم، ودارو فيه خلط ما بين عناصر من بزاف ديال انواع الشعر اللي كانو قبل. ومع بداية العصر الكلاسيكي، بدات الكوميديا حتى هي كتعرف التطور. اقدم تاريخ معروف مرتابط بهاد النوع كان سنة 486 قبل الميلاد، ملي ولات مسابقات الكوميديا رسمية فمهرجان ديونيسيا فاثينا. اول مسرحية كوميدية قديمة بقات محفوظة لليوم هي "اهل اخارناي" ديال اريستوفان، وتعرضات فـ425 قبل الميلاد. بحال الشعر، النثر حتى هو بدا فالعصر القديم، واقدم الكتابات فالفلسفة، والتاريخ، والطب كترجع للقرن السادس قبل الميلاد. النثر بدا يبان مع فلاسفة ما قبل سقراط بحال اناكسيماندر واناكسيمانس، اما طاليس اللي كيتعتابر اول فيلسوف يوناني، فكيبان ماكتب حتى حاجة. فالعصر الكلاسيكي، النثر ولى ناضج، وتطورو فيه انواع رئيسية بحال: الفلسفة، التاريخ، البلاغة، والحوار. فالفترة الهلنستية، المركز الادبي ما بقاش فاثينا، وولا فالاسكندرية. ملوك هلنستيين اخرين بحال انتيݣونوس واتالوس حتى هما شجعو الادب والعلم، ودارو من بلايص بحال بيلا وپيرݣامون مراكز تقافية. هاد الرعاية التقافية، خصوصا اللي كانت من عند المتحف ديال الاسكندرية، هي اللي خلات بزاف من الادب اليوناني القديم يبقى حتى لليوم. مكتبة الاسكندرية، اللي كانت جزء من المتحف، كان هدفها تجمع نسخ من كل الكتب والمؤلفين اللي كايكتبو باليونانية. الادب اللي بقا من هديك الفترة، كان فالغالب شعر، والشعر ديال الفترة الهلنستية كان عميق بزاف، وكيخلط بزاف ديال الاساليب، وكيبْعد على القصص البسيطة المباشرة. هاد الفترة حتى الطريقة اللي كيتستهلك بها الادب تبدلات حيت قبل، كانو الناس كيسمعوه فالعروض قدام الجمهور، ولكن فالفترة الهلنستية ولى الناس كيقراوه بوحدهم، والشعراء بداو يكتبو باش الناس يقراو ماشي باش يسمعو. منين ربح اوكتافيان المعركة ديال اكتيوم فـ31 قبل الميلاد، ولات روما هي المركز الجديد ديال الادب اليوناني. بزاف ديال المؤلفين اليونانيين الكبار بحال سترابو وديونيسيوس الهاليكارناسوسي مشاو لروما. الفترة اللي عرفات اكبر ابتكار فالادب اليوناني فروما كانت ما بين عام 80 م وعام 230 م، وهادي كيسميوها "القرن التاني الطويل". فهديك الفترة، النتر عرف ابتكار كبير، خصوصا مع تطور الرواية وعودة الاهتمام بالخطب والبلاغة. الموسيقى والشطيح الموسيقى كانت حاضرة علاين فكل جوانب الحياة فالمجتمع اليوناني. كاينة فالاعراس، فالجنازات، فالمناسبات الدينية، فالمسرح، فالموسيقى الشعبية، وحتى فالقاء الشعر الملحمي. كاينين بزاف من القطع الموسيقية اليونانية اللي باقا حتى لليوم، وكاين حتى اشارات كتيرة فالادب اليوناني القديم اللي كتهضر على الموسيقى. الفن اليوناني كان كيرسم الالات الموسيقية وحركات الرقص. وكلمة "الموسيقى" جاية من سمية "الميوزات" (Muses)، اللي كانو بنات الاله زيوس، وكانو كيتعتابرو الهات الفنون والابداع. العلوم والتكنولوجيا لماط ديال اليونان القديمة ساهمات بزاف فالتطورات الكبيرة فهاد الميدان، بحال القواعد الاساسية ديال الهندسة، وفكرة الاتبات الرياضي بالمنطق، وكاين حتى اكتشافات فـنظرية الاعداد، والتحليل الرياضي، ولماط التطبيقية، وكانو قراب ياسسو حتى لحساب التكامل. بزاف من الاكتشافات اللي داروها عولاما د لماط يونانيين بحال فيثاغورس، اقليدس، وارخميدس، باقيين كيتقراو فالمناهج ديال لماط حتى اليوم. اليونانيين طورو علم الفلك بزاف وعتابروه فرع من فروع لماط. اول نمادج تلاتية الابعاد لشرح حركة الكواكب ظهرات فالقرن الرابع قبل الميلاد، وكانو من تطوير ايودوكسوس من كنيدوس وكاليبوس. فداك الوقت، هيرقليديس بونتيكوس، اللي كان صغير فالسن وعايش فاش كانو هاد الناس، قتارح بلي الارض كتدور على راسها. ومن بعد، فالقرن الثالث قبل الميلاد، ارسطرخس الساموسي كان اول واحد قال بلي الشمس هي المركز، والارض كتدور عليها. ارخميدس، فواحد الكتاب ديالو سميتو "حسابات الرمل"، تكلم على الفرضية ديال ارسطرخس اللي كيقتارح فيها بلي الشمس والنجوم تابتين، وان الارض كتدور عليهم فدوّارة. ولكن ما بقاتش لينا من هاد الفكرة الا شوية ديال الوصف المقطع. اراتوستينس دار واحد التقدير دقيق لمحيط الارض، من خلال قياس زوايا الظل فبلايص مختالفة، وكانت النتيجة ديالو قريبة بزاف للحقيقة. فالقرن التاني قبل الميلاد، هيبارخوس من نيقيا دار مساهمات كبيرة، بحال اول قياس ديال المبادرة (حركة محور الارض)، واول قاموس منظم للنجوم، واللي قتارح فيه النظام ديال درجات السطوع اللي باقين كنستعملوه اليوم. كاينة حتى الية انتيكيثيرا، اللي هي جهاز قديم كتحسب بها حركات الكواكب، وكترجع لجوايه عام 80 قبل الميلاد، وكتعتبر اول نمودج بدائي لحاسوب فلكي. لقاو هاد الالة وسط حطام سفينة غارقة قرب جزيرة انتيكيثيرا، بين كيثيرا وكريت. الجهاز ولى مشهور حيت فيه ترس تفاضلي، وكانو كيضنو انو ما تخترعش حتى للقرن 16، وداك الدقة ديال القطع الصغيرة والتعقيد ديالها كيتقارن مع الساعات اللي كانت كتدار فالقرن 18. الالية الاصلية معروضة اليوم فالمتحف الاتري الوطني فاثينا، ومعاها نسخة بحال لاصل. الاغريق حتى فالمجال الطبي دارو اكتشافات مهمة. ابقراط كان طبيب مشهور فالفترة الكلاسيكية، وكيتعتابر من بين الناس اللي خلّاو بصمة كبيرة فتاريخ الطب. كيتسمى "اب الطب"، حيت دار مساهمات خلات الطب يخرج من المجال ديال الطقوس والدين ويدخل لمجال علمي ومهني. اسس مدرسة ديال الطب سميتها مدرسة ابقراط، واللي بدلات بزاف فطريقة التفكير فالطب ديال داك الوقت، وولات كتشوف الطب كمهنة مستقلة. الفن والعمارة الفن ديال اليونان القديمة كان عندو تاتير كبير بزاف على تقافة بزاف ديال البلدان، من العصور القديمة الى يومنا هدا، خصوصا فمجال النحت والهندسة المعمارية. فالغرب، الفن ديال الامبراطورية الرومانية خدا بزاف من النمادج اليونانية. وفالشرق، الغزوات ديال الاسكندر الاكبر خلات تقافة اليونان تتبدل وتتفاعل مع تقافات وسط اسيا والهند، وهاد الشي خرج لينا فن جديد سميتو الفن البوذي اليوناني، واللي وصل التاتير ديالو حتى للجاپون. من بعد عصر النوضة فاوروپا، الجمالية الانسانية والمعايير العالية ديال الفن اليوناني سحرات اجيال كاملة ديال الفنانين الاوروپيين. وفالقرن التسعطاش، الترات الكلاسيكي المجبود من فن اليونان ولى هو اللي كيسود فالفن ديال العالم الغربي. الدين والاساطير الاساطير اليونانية هي حكايات قديمة كيامنو بيها اليونانيين القدامى، كتحكي على لارباب ديالهم، الابطال، اصل وطبيعة العالم، والطقوس الدينية. لارباب الرئيسيين كانو معروفين باسم "الاولمپيين الطناش"، و منهم: زيوس، و مراتو هيرا، بوسيدون، اريز، هيرميز، هيفيستوس، افروديت، اثينا، اپولو، ارتميس، ديميتر، و ديونيسوس. كاينين ارباب خرين مهمين حتى هما، بحال: هيپي، هاديس، هيليوس، هيستيا، پيرسيفون، و هرقل. الوالدين ديال زيوس كانو كرونوس و ريا، وهما نفسهم اللي كانو الوالدين ديال بوسيدون، هاديس، هيرا، هيستيا، و ديميتر. الارث الحضارة ديال اليونان القديمة كان عندها تاتير كبير بزاف على بزاف ديال المجالات، بحال اللغة، السياسة، التعليم، الفلسفة، العلوم، و الفنون. التقافة اليونانية ولات هي المهيمنة ف الامبراطورية الرومانية، ل درجة بلي همشات التقاليد الاصلية الطاليانية. بحال ما قال الشاعر الروماني هوراس: "اليونان الماسورة سجنت الغالب الهمجي، وغرست فيه فنونها القروية. " بمعنى: حتى منين روما غلبات اليونان، بقات متاثرة بثقافتها وفنونها.